Rata medie de reînnoire a numelor de domenii „.eu” este de 80 %, care este semnificativ solidă în comparație cu rata medie de 73 % la nivelul sectorului.

Peisajul numelor de domeniu s-a schimbat în mod radical în ultimii doi ani din cauza introducerii de noi gTLD-uri ca urmare a deschiderii spațiului gTLD de către Corporația Internet pentru Alocarea de Nume și Numere (Internet Corporation for Assigned Names and Numbers - ICANN). La momentul redactării prezentului raport, au fost delegate 684 de gTLD-uri noi. În general, înregistrările lor însumează 6,3 milioane de nume de domenii, prima dintre acestea fiind .xyz, cu puțin peste un milion de înregistrări. Cu toate acestea, piața gTLD-urilor noi nu și-a atins toate așteptările din cauza scăderii cererii utilizatorilor cu mult sub nivelul preconizat. La nivel de ccTLD, impactul a fost marginal până acum, însă din diferite motive, inclusiv saturarea pieței, creșterea competitivității, mai multe competențe la nivelul operatorului de registru, deoarece unele dintre acestea au devenit registre și viceversa. Se estimează că creșterea ccTLD-ului va încetini și ar putea fi chiar inversată începând din 2017.

Având în vedere tendințele istorice, situația actuală de pe piață și previziunile privind creșterea viitoare, obiectivul este de a menține o rată de creștere a înregistrărilor de aproximativ 4 % pe an.

4.Nume de domeniu internaționalizate (IDN)

4.1.IDN-uri „.eu”

Introducerea IDN-urilor ca domeniu de prim nivel este o chestiune care intră în competența ICANN. La 16 noiembrie 2009, ICANN a lansat procedura accelerată de atribuire a IDN­urilor ca domenii naționale de prim nivel, pentru a facilita introducerea extensiilor TLD naționale, care reprezintă codurile țărilor (de exemplu, .gr, .bg, .eu) și care utilizează alte caractere decât cele latine (de exemplu, chirilice, grecești, arabe și chinezești).

Pe baza observațiilor primite de Comisie din partea Ciprului, a Greciei și a Bulgariei cu privire la versiunile lor preferate ale sufixului „.eu”, EURid a depus o cerere la ICANN în vederea începerii înregistrării versiunilor în alfabetul chirilic și elen al TLD-ului „.eu” la 5 mai 2010. Șirurile elen .ευ și chirilic .ею au fost considerate a fi extrem de asemănătoare cu șirul ASCII existent („.eu”) ca domeniu național de prim nivel și, prin urmare, introducerea acestora a intrat într-un lung proces de evaluare.

În timp ce evaluarea șirului de caractere chirilice (.ею) a fost finalizată cu succes, șirul de caractere elene (.ευ) nu a trecut de evaluarea tehnică din cadrul procesului pe motiv că este „fie vizual identic cu sau poate fi confundat pe plan vizual cu cel puțin trei șiruri de caractere ISO 646-BV «.eu», «.ev» și «.ey»”. Comisia a autorizat EURid să suspende eventualele cereri de delegare a șirului de caractere chirilice (.ею) până la soluționarea aspectelor legate de șirurile de caractere elene (.ευ).

În perioada care face obiectul prezentului raport, Comisia și EURid au elaboratul planul de punere în aplicare la nivel înalt a numelui de domeniu internaționalizat „.eu”. Prezentat de EURid în septembrie 2014, planul prezintă abordarea care trebuie urmată pentru lansarea „.eu” în limba elenă și chirilică (de exemplu, permițând doar Greek.Greek), precum și măsurile de gestionare a moștenirii sistemul actual (non-Latin.ASCII).

La 20 ianuarie 2014, după ajungerea la un acord cu Comisia privind strategia de urmat, EURid a transmis o cerere de revizuire a seriei .ευ Grupului de revizuire a similarității cu privire la procedura extinsă (Extended Process Similarity Review Panel - EPSRP) și a trimis o scrisoare Consiliului ICANN pentru a sublinia preocupările și inconsecvențele din actualul plan de punere în aplicare a IDN-ului ca domeniu național de prim nivel și din orientările EPSRP publicate de către ICANN în noiembrie 2013. Răspunsul primit din partea ICANN nu a abordat în mod corespunzător mai multe puncte de vedere exprimate.

Rezultatul evaluării EPSRP a fost partajat cu EURid la 10 octombrie 2014 și a fost publicat pe site-ul ICANN la 17 octombrie 2014, în vederea unei consultări publice. Consiliul nu a considerat că seria .ευ este atât de asemănătoare încât să genereze confuzii cu seriile „.ev” și „.ey”, ci cu seriile „.EV” și „.EY”. Orientările grupului de lingviști nu au inclus nicio procedură pe care acesta ar trebui să o aplice în cazul în care se consideră că seria solicitată este atât de asemănătoare cu o altă serie scrisă cu majuscule, dar nu și cu minuscule, astfel încât să genereze confuzie.

Cu ocazia mai multor reuniuni cu ICANN, reprezentanții Comisiei și cei ai EURid au evidențiat slăbiciunea și superficialitatea procesului de evaluare generală a similarității seriilor, care este deosebit de strict pentru mediul ccTLD, dar mult mai liberal pentru noul spațiu gTLD, în care cererile de serii de tipul .hotel și .hotels sau .car și .cars nu erau considerate a fi atât de asemănătoare încât să genereze confuzii și au primit undă verde. La momentul redactării prezentului raport, Consiliul ICANN a solicitat personalului ICANN și ccNSO să examineze în continuare procedura accelerată, pentru a furniza orientări în cazul unor similitudini în raport cu seriile de caractere scrise cu majuscule, dar nu și cu seriile de caractere scrise cu minuscule.

Multilingvismul este ancorat în tratatele Uniunii Europene, iar încurajarea, promovarea și facilitarea multilingvismului reprezintă unul dintre principiile călăuzitoare ale instituțiilor UE. În acest scop, punerea la dispoziție a domeniului ccTLD „.eu” în alte alfabete europene este un obiectiv de politică important.

5.Funcționarea registrului

5.1.Registrul

EURid este o organizație non-profit europeană cu sediul principal la Diegem (Belgia) și birouri regionale în Stockholm, Praga și Pisa. Aceasta are doi membri fondatori: DNS Belgium (registrul TLD .be), Istituto di Informatica e Telematica (registrul TLD .it) și opt membri asociați: ARNES (registrul TLD .si), CZ.NIC (registrul TLD .cz), Business Europe (o confederație de 39 de federații din domeniul industriei din 33 de țări), Comitetul internet ECTA (Asociația Europeană a Mărcilor Comunitare), EMOTA (European Multi-channel and Online Trade Association - Asociația europeană cu mai multe canale și pentru comerț electronic), IAB Europa (Interactive Advertising Bureau - Biroul de Publicitate Interactivă), CECUA (Confederation of European Computer Users – Confederația Europeană a Asociațiilor Utilizatorilor Tehnologiilor Informației) și UEAPME (Uniunea Europeană a Artizanatului și a Întreprinderilor Mici și Mijlocii). Serverele sale principale sunt amplasate în Belgia (Bruxelles) și în Țările de Jos (Amsterdam).